b'\n_START_ARTICLE_\nArthur Omre\n_START_SECTION_\nBakgrunn\n_START_PARAGRAPH_\nOmre vokste opp i Ollebakken i Horten, etter at faren hadde flyttet dit p\xc3\xa5 grunn av jobb i marinen. Omre tok middelskoleeksamen i 1904 og pr\xc3\xb8vde seg s\xc3\xa5 som sj\xc3\xb8mann. I 1905 forliste han i Hvitehavet med lasteb\xc3\xa5ten \xc2\xabSenator\xc2\xbb av Langesund. Mannskapet ble plukket opp av en russisk slepeb\xc3\xa5t og satt i land i Arkhangelsk. Sammen med kameraten Nils Svendsen ble han ansatt av den svenske professor og vitenskapsmannen Otto Ekstam som hjelpegutter p\xc3\xa5 en botanisk ekspedisjon til Novaja Semlja. Han ble med ekspedisjonen videre til Moskva og Stockholm f\xc3\xb8r han returnerte til Horten. Han tok eksamen ved Horten tekniske skole i 1908. Han arbeidet p\xc3\xa5 Rjukan, i Tyskland, i New York og s\xc3\xa5 fire \xc3\xa5r i Cleveland, Ohio. Han kom hjem til Norge 1914, og fikk jobb ved Thunes mekaniske verksted i Kristiania. Han giftet seg \xc3\xa5ret etter og startet eget entrepren\xc3\xb8rfirma. Han gikk konkurs i 1922, noe som innledet 12 \xc3\xa5rs kriminell karriere._NEWLINE_Omre fikk flere dommer; for smugling, vold mot politiet, svindel og tyveri. I 1933 ble han separert, og foreldrene tok et annet etternavn for \xc3\xa5 markere distanse til s\xc3\xb8nnens liv.\n_START_SECTION_\nAnnet\n_START_PARAGRAPH_\nOmre har ogs\xc3\xa5 arbeidet som oversetter, blant annet av b\xc3\xb8kene til Ernest Hemingway og John Steinbeck._NEWLINE_Blant Omres beste verk m\xc3\xa5 regnes den klassiske novellen \xc3\x85l i karri, som er en gjenganger i novelleantologier. I novellen opps\xc3\xb8ker en bedratt ektemann sin kones elsker, for \xc3\xa5 skade eller drepe ham. Underveis i samtalen mellom de to skjer en vending som f\xc3\xb8rer til at de to blir venner, og morgenen etter ror ut for \xc3\xa5 t\xc3\xb8mme \xc3\xa5lerusene._NEWLINE_Omre fikk Gyldendals legat i 1938. Han ble portrettert av Jakob Weidemann i 1950, bildet er gjengitt i Espen S\xc3\xb8byes biografi.'